Document ID: 32007D0271

KOMISJONI OTSUS,
23. aprill 2007,
ühenduse rahalise toetuse kohta Maailma Loomatervishoiu Organisatsiooni 2007. aasta konverentsile “Marutaudi likvideerimine Euraasias”
(2007/271/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 26. juuni 1990. aasta otsust 90/424/EMÜ kulutuste kohta veterinaaria valdkonnas, (1) eriti selle artiklit 20,
ning arvestades järgmist:
(1)
Otsuses 90/424/EMÜ on sätestatud kord, mis reguleerib ühenduse rahalist toetust veterinaariaalaste erimeetmete, sealhulgas tehniliste ja teaduslike meetmete suhtes. Täpsemalt võtab ühendus või aitab liikmesriikidel või rahvusvahelistel organisatsioonidel võtta tehnilisi ja teaduslikke meetmeid, mis on vajalikud ühenduse veterinaariaalaste õigusaktide täiendamiseks ning veterinaariahariduse või -koolituse arendamiseks.
(2)
Maailma Loomatervishoiu Organisatsioon (OIE) on korraldamas laiaulatuslikku konverentsi “Marutaudi likvideerimine Euraasias” (edaspidi “OIE konverents”), mis toimub 2007. aasta mais Pariisis. Kuna OIE konverentsi eesmärk on täiendada 2005. aastal Kiievis toimunud konverentsi soovitusi, siis on OIE-l komisjoni 23. detsembri 2002. aasta määruse (EÜ, Euratom) nr 2342/2002 (millega kehtestatakse Euroopa ühenduste üldeelarve suhtes kohaldatavat finantsmäärust käsitleva nõukogu määruse (EÜ, Euratom) nr 1605/2002 üksikasjalikud rakenduseeskirjad) (2) artikli 168 lõikes c nimetatud de facto monopol. Seetõttu ei ole vaja esitada pakkumiskutset.
(3)
Marutaudi on esinenud mitmete aastate jooksul paljude liikmesriikide metsloomadel. See kujutab endast nakkusohtu teistele loomadele ning on tõsiseks terviseriskiks inimestele. Liikmesriigid, kus taud esineb, on rakendanud likvideerimise ja metsloomade suu kaudu vaktsineerimise programme. Nende meetmete tulemusena on marutaud mõnedes liikmesriikides likvideeritud, kuid seda esineb veel riikides, kus likvideerimisprogrammid algasid alles hiljuti.
(4)
Neid programme tuleb jätkata kuni marutaudi täieliku likvideerimiseni. Lisaks tuleb programme jätkata nendes liikmesriikides, kelle naabriteks on kolmandad riigid, kus marutaudi metsloomadel veel esineb.
(5)
Loomade tervise huvides tuleb toetada mis tahes meetmeid, mis aitavad vastu võtta poliitilisi otsuseid marutaudi kontrollimiseks ja likvideerimiseks Ida-Euroopas ja Kesk-Aasias.
(6)
OIE konverentsi tulemusena võidakse parandada olemasolevaid veterinaariaalaseid õigusakte ning edendada veterinaariaharidust ja -koolitust osalevates riikides.
(7)
Seetõttu on asjakohane anda OIE konverentsile ühenduse rahalist toetust. Tuleb täpsustada toetuse maksimaalne summa ja määr. Ühenduse rahalist toetust antakse eelarverealt 17 04 02 01.
(8)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON TEINUD JÄRGMISE OTSUSE:
Ainus artikkel
Maailma Loomatervishoiu Organisatsioonile (OIE) antakse otsuse 90/424/EMÜ artikli 19 kohast ühenduse rahalist toetust, mis on kuni 25 % abikõlblikest kuludest ning maksimaalselt 50 000 eurot, Pariisis 2007. aasta mais toimuva konverentsi “Marutaudi likvideerimine Euraasias” tehniliste ja teaduslike materjalide jaoks.
Brüssel, 23. aprill 2007

Labels: 4
5
13
6
12
18